JĀŅA ĀBELES FILMA “JELGAVA 94”
MĀCĪBU PALĪGMATERIĀLI SKOLOTĀJIEM

Auditorija: 10.–12. klase
Mācību priekšmeti: literatūra, latviešu valoda, kultūra un māksla, vēsture
Atslēgvārdi: 21. gadsimta latviešu literatūra, nostalģijas literatūra, izaugsmes stāsts, pieaugšanas stāsts, 90. gadi, pēcpadomju gadi, Jānis Joņevs, proza

Saturs: 
1. Filmas apraksts
2. Tests par Jāņa Ābeles filmu Jelgava '94 un Jāņa Joņeva romānu
3. Teksta un video fragmenta analīze, diskusija par tēlveidi
4. Radošais uzdevums


1. Filmas apraksts
Jāņa Ābeles filmas pamatā ir Jāņa Joņeva daļēji autobiogrāfiskais romāns Jelgava '94 (2013), kas kļuvis par kulta grāmatu un iekšējo izjūtu kaleidoskopu tam, ko nozīmē būt jaunam deviņdesmitajos. Te arī paveras Jelgava 94 vēriens – postkomunisma pieredze un agrīnais kapitālisms, metālistu subkultūra un jaunā cilvēka “ierakstīšanās” sistēmā. Drīz vien arī pleijera vai skandas ieslēgšana, lai ar mūzikas dārdoņu no tās “izrakstītos”. 

Ābele, līdzīgi kā daudzi jaunie režisori ne tikai vietējā, bet globālā kontekstā par savām debijām vai agrīnajām pilnmetrāžas filmām, izvēlējies coming of age jeb izaugsmes stāsta shēmu, salāgojot neprofesionālus aktierus un ekrāna debitantus ar konkrētu ekrāna raksturu. 

Atsvaidzinošākais šajā kinodarbā ir tas, ka sižeta formuliskais rātnums ir ar pāris sānslīdēm, bet personīgais – 14 gadus vecā teicamnieka Jāņa pieredze (debija Bruno Biteniekam), kurš oriģināli ir Joņeva prototips – mijas ar valstisko un sabiedrības briedumu. 


2. Tests par Jāņa Ābeles filmu Jelgava '94 un Jāņa Joņeva romānu
Nepieciešams atzīmēt vienu vai vairākas pareizās atbildes – jautājumos norādīts, ja jānorāda vairākas atbildes. 

Laiks: 15 min. 
Mācību priekšmeti: literatūra, latviešu valoda, kultūra un māksla
Atslēgvārdi: 21. gadsimta latviešu literatūra, izaugsmes stāsts, pieaugšanas stāsts, 90. gadi, pēcpadomju gadi, postkomunisms, vēsture

2.1. Filmas un grāmatas darbība norisinās 1994. gadā, un galvenā varoņa Jāņa personīgo dzīvi satricina fakts, ka…

1. Ministru prezidents Valdis Birkavs valsts vizītē apmeklēja Baltkrieviju
2. melnā metāla (black metal) mūziku var iegādāties galvenokārt nelegāli
3. Miris grupas Nirvana līderis Kurts Kobeins
4. Krievija un Ķīnas Tautas Republika atsakās no abpusējās kodolbruņošanās

2.2. Jāņa tuvākie draugi ir…

1. Mironis un Nāve
2. Jukums un Valdis B.
3. Zombis un Guntars
4. Zombis un Nāve

2.3. 90. gadu paaudzes jaunieši, šī brīža trīsdestigadnieki un četrdesmitgadnieki, pieder pie… demogrāfiskās grupas.

1. Z paaudzes
2. X paaudzes
3. Y paaudzes
4. mileniāļu (millennium) paaudzes

2.4. Jāņa un viņa domubiedru sauklis ir…

1. Keep positive!
2. Stay metal!
3. Stay brutal!
4. Stay alive!

2.5. Filma un grāmata pietveras tam, kā notiek importa preču un pagrīdes mūzikas pirkšana. 1994. gadā Latvijas nacionālā valūta bija…

1. Latvijas rublis
2. rublis
3. dolārs
4. lats

2.6. Jāņa Ābeles filmu centrā nereti ir jauni cilvēki, kuri personīgajā dzīvē piedzīvo pārmaiņas. Kuras filmas vēl Ābele ir režisējis? (vairākas pareizās atbildes)

1. 7 miljardi gadu pirms pasaules gala (2018)
2. Augstāk par zemi (2015)
3. Homo Novus (2018)
4. Nemierīgie prāti (2022)

2.7. Filmā un grāmatā tiek integrētas daudzas laikmeta zīmes, vēsturiski notikumi un personības. Kura no minētajām vēsturiskajām norisēm ir sastopama gan filmā, gan grāmatā? (vairākas pareizās atbildes)

1. elektrības atslēgšana Jelgavā un tās apriņķī
2. ​​ieslodzīto bēgšana no Pārlielupes cietuma 
3. grupa Skyforger 
4. ādas jaku dumpis Jelgavas lidlaukā

2.8. Kuri literārie darbi no zemāk minētajiem ir pieskaitāmi pie izaugsmes stāsta žanra? (vairākas pareizās atbildes)

1. Paula Bankovska stāstu krājums Skola (2006)
2. Džeroma Deivida Selindžera romāns Uz kraujas rudzu laukā (1951)
3. Ingas Gailes luga Āda (2011)
4. Johana Volfganga fon Gētes romāns Jaunā Vertera ciešanas (1774)

2.9. Kurš no minētajiem tēliem nav sastopams Jāņa Joņeva romānā?

1. Rakstnieks Jānis 
2. Skolas direktore
3. Kristīne
4. Gatis

2.10.  Kuras kino filmas no zemāk minētajām ir pieskaitāmas pie izaugsmes stāsta žanra? (vairākas pareizās atbildes)

1. Tizlenes (2021)
2. Ūdensbumba resnajam runcim (2004)
3. Sprīdītis (1985)
4. Paradīze '89 (2018)


3. Teksta un video fragmenta analīze, diskusija par tēlveidi

3.1. Izlasi fragmentu no Joņeva romāna Jelgava '94 (fragments pieejams šeit) un kopā ar klasesbiedriem diskutē par jautājumiem.

Laiks: 40 min. 
Mācību priekšmeti: literatūra, latviešu valoda, kultūra un māksla
Atslēgvārdi: 21. gadsimta latviešu literatūra, izaugsmes stāsts, pieaugšanas stāsts, 90. gadi, pēcpadomju gadi, postkomunisms

1. No kura varoņa skatupunkta tiek veidots stāstījums?
2. Kā šis varonis redz apkārtni un līdzcilvēkus? 
3. Kā tu raksturotu valodu, stilistisko nokrāsu, tās īpatnības un izmantotos leksikas slāņus?
4. Ar kādiem valodas izteiksmes līdzekļiem  (epiteti, salīdzinājumi, personifikācijas, hiperbolas u.tml.) tiek raksturotas darbojošās personas? 
5. Kādas laikmeta zīmes tiek izmantotas prozā?
6. Raksturo katru no darbojošies tēliem, izveidojot 2–3 teikumu aprakstu un uzturot to pašu leksikas stilu, kāds ir konkrētajā fragmentā.

3.2. Noskaties šīs pašas ainas interpretāciju Ābeles filmā (39:35–48:49) un atbildi uz jautājumiem. Raksturo šo ainu:

· kas šajā epizodē notiek;
· kāda ir kameras darbība un kustība;
· kāds ir darbības temps;
· kādi mākslinieciskie un vizuālie izteiksmes līdzekļi (metafora, alūzija u.tml.) tiek izmantoti;
· kā ainas laikā mainās Jāņa attieksme, ienākot viņam tik kārotajā pasaulē? 
· kas pamato to, ka Jānis vēlas iegūt neatkarību, patstāvību un pašnoteikšanos?
· cik nozīmīga filmas kontekstā ir šī konkrētā aina?
· kā Joņeva valoda un apraksts atšķiras no Ābeles kino valodas?

3.3. Izlasi Žulijena Nuhuma Kulibali recenziju Jelgava '94 – pusaudžu filma visām paaudzēm (2019) un iepriekš pārspriesto aplūko recenzijas un tās secinājumu kontekstā. Kā tavs un klasesbiedru viedoklis atšķiras par filmu, salīdzinot ar recenzijas autora domām?


3. Radošais uzdevums 

Laiks: 100 min. 
Mācību priekšmeti: literatūra, latviešu valoda, kultūra un māksla, vizuālā māksla
Atslēgvārdi: 21. gadsimta latviešu literatūra, izaugsmes stāsts, pieaugšanas stāsts, portrets, kino, filmpratība, radošais uzdevums

Sadaloties grupās un turpinot romāna un filmas Jelgava '94 stilistiku un laikmeta detalizētību, veido īsfilmu par savu laikmetu un laika biedru. Nepieciešams izvēlēties vienu personu no klases loka, kas kļūs par portretfilmas varoni. 

Iespējams filmēt gan klasē un skolā, gan arī sev zināmajā apkārtnē un apkaimē. Var filmēt ar digitālo fotokameru, videokameru, datoru, telefonu u.c. audiovizuāli ierakstošām ierīcēm. 

Lai veiktu uzdevumu, nepieciešams atbildēt uz jautājumiem:

1. Kādu mūziku portretējamā persona klausās?
2. Kādas drēbes konkrēta persona valkā?
3. Kā portreta varonis (-e) pavada brīvo laiku?
4. Kādas filmas, seriālus, grāmatas, raidierakstus konkrētā persona skatās, lasa, klausās u.c.?
5. Kādas ir varoņa personiskās īpatnības, iezīmes un attiecības ar ģimeni, draugiem un skolasbiedriem?
6. Ko filmas varonis (-e) vēlas sasniegt un darīt pēc skolas absolvēšanas?

Integrē atbildes uz šiem jautājumiem filmas konceptā – no personiskām detaļām veido raksturojošu portretu ar kameras palīdzību. Prezentē īsfilmu klasē un kopā ar klasesbiedriem pamatojiet konceptu un atlasītās detaļas.

